|  |
| --- |
| **Lendorava seire** |
| **Taustainfo kirjeldus**  20. sajandi II poolest alates on lendorava levik ja arvukus Eestis pidevalt langenud, jõudes käesolevaks ajaks seisu, kus liik on paljudest levila osadest kadunud. Lendorava hääbumise peamiseks põhjuseks võib pidada liigile sobivate elupaikade vähenemist ja nende killustumist. Eestis asustab lendorav enamasti vanu õõnsate haabadega metsamajanduslikust vaatenurgast raieküpseid või üleseisnud kuuse-segametsi. Taasiseseisvunud Eestis intensiivistus metsade raie ning see on toonud kaasa lendoravale elupaigaks sobivate metsade pindala vähenemise ning killustumise. 21.sajandi esimese kümnendi lõpuks on lendorava asustatud elupaikade arv langenud kriitilisele tasemele, see on alla riikliku keskkonnastrateegiaga määratud taset (60 asustatud leiukohta jooksva aasta kohta). Lendorav on arvatud kõige rangemalt kaitstud (I kategooria) liikide hulka Eestis ning kuulub ka Euroopa Liidu Loodusdirektiivi II ja IV lisasse kui esmatähtsat kaitset vajav liik. Samas ei ole senised kaitsemeetmed suutnud lendorava Eesti asurkonna seisundit parandada. Pessimistlikumate prognooside kohaselt (Remm, 2015) võib lendorav lähiaastatel Eestis välja surra. |
| **Eesmärk**  Lendorava seire eesmärgiks on kõigi keskkonnaregistris registreeritud lendorava leiukohtade asustatuse ja seisundi jälgimine, et saada infot populatsioonides toimuvatest muutustest ja liigi seisundist Eestis. See info on aluseks lendorava kaitse korraldamisele. Kuna tegemist on vanade metsade elustiku jaoks vihmavarju liigiga, siis iseloomustab lendorava seisundi muutus laiemalt ka vanade metsade elustiku seisundit laiemalt. Kuna lendorav asub Eestis oma levila läänepiiril, siis on siinsete asurkondade seisundi hindamine ja sellest tulenev kaitse korraldamine vajalik ka selleks, et vältida liigi levila ahenemist. Lendorava seire annab sisendi loodusdirektiivi aruande koostamiseks.  Lendorava seire eesmärgiks on kindlaks teha:   1. liigi esinemine/mitteesinemine leiukohas; 2. liigi arvukuse muutused püsialadel; 3. elupaikade kvaliteet ja nende asustatuse määr. |
| **Parameetrid**  Kuna lendorav on öise eluviisiga loom, on tema esinemise/mitteesinemise kindlakstegemiseks kõige hõlpsam viis tema väljaheidete registreerimine varakevadel. Lisaks saab väljaheidete ruumilise paiknemise alusel hinnata ka lendorava arvukuse muutusi püsivaatlusaladel. Lendorava väljaheited on kergemini leitavad kevadtalvest (märsist) kuni mai keskpaigani metsaaluse rohttaimestiku kujunemiseni.  Loodusdirektiivi aruande täitmiseks on oluline hinnata levila suurust, milleks on parim viis registreeritud leiukohtade ja potentsiaalselt elupaigaks sobivate metsaosade asustatuse kontrollimine. Lendorava elupaikade kvaliteedist annab hinnangu elupaigaks potentsiaalselt sobivate metsade asustatuse määr.  Liigileiukohtades vaadeldavad parameetrid (kuupäeva ja liigileiukoha täpsusega):   |  |  |  | | --- | --- | --- | | Nimetus | KESE kood | valikvastused | | Liigi/taksoni esinemine | N100002860 | jah/ei |   Püsiseirealadel hinnatavad parameetrid (kuupäeva ja seireala täpsusega):   |  |  |  | | --- | --- | --- | | Nimetus | KESE kood | Ühik | | Pabulatega puude arv | N100003422 | tk | | Asustatud territooriumite arv | N100003423 | tk |   Püsiseirealadel hinnatavad arvutatud parameetrid (aasta ja seireala täpsusega):   |  |  |  | | --- | --- | --- | | Nimetus | KESE kood | Ühik | | Liigi territooriumite asustustihedus | N2002234 | tk/ha | |
| **Meetod**  Lendorava seire andmekogumine põhineb korduvatele regulaarse intervalliga toimuvatele seirevaatlustele, mis viiakse läbi kõigis liigi leiukohtades. Kuna lendorava seisund on kriitiline tuleks elupaikade asustatust hinnata pabulate esinemise alusel iga-aastaselt kõigis registreeritud leiukohtades. Lendorava pabulad on kõige kergemini leitavad varakevadel kuni rohurinde tekkimiseni, seetõttu tuleb seiretöö läbi viia ajavahemikul märtsist kuni mai kuuni. Elupaik loetakse seireaastal asustatuks kui elupaigast leitakse lendorava pabulaid. Lendoravate arvukuse/asustustiheduse hindamiseks registreeritakse püsivaatlusaladel kõik pabulatega puud ning nende paiknemise alusel määratakse kodupiirkondade arv. Elupaiga kvaliteedi hindamiseks registreeritakse pabulatega puu liik, puistu koosseis, haabade, kuuskede, põõsarinde olemasolu, inimtegevuse esinemine ning elupaiga sidusus. Lendorava elupaigaks sobivate metsade asustatuse hindamiseks kontrollitakse elupaiga mudeli järgi sobivate metsaosade asustatust, mis võimaldab avastada ka uusi asustatud kohti. |
| **Sagedus**  Liigi ohustatuse tõttu toimub liigi esinemise seire igal aastal kõikides keskkonnaregistris registreeritud leiukohtades. Lisaks seiratakse igal aastal vähemalt 250 elupaiga mudeli alusel lendoravale sobilikku metsaeraldist ning hinnatakse lendorava kodupiirkondade arvu 6 püsivaatlusalal. |
| **Seirevõrk**  Seirealade valikul lähtutakse keskkonnaregistris (EELIS andmebaasis) aastavahetuse seisuga registreeritud lendorava leiukohtadest. Seirealadeks on kõik keskkonnaregistris olevad lendorava leiukohad. Riikliku seire raames seiratakse igal aastal vähemalt 60 lendorava leiukohta, mille valiku kooskõlastab seire vastutav täitja teiste paralleelselt käimasolevate lendorava liigikaitseliste projektide ja tegevustega. Lisaks seiratakse igal aastal Virumaal (lendorava leviku piirkonnas) elupaiga mudeli alusel vähemalt 250 lendoravale sobivat metsaeraldist ning hinnatakse lendorava kodupiirkondade arvu 6 püsivaatlusalal.  Lendorava püsiseirealad:   |  |  |  | | --- | --- | --- | | KKR kood | Seireala nimi | Maakond | | SJA6971000 | Rihula | Lääne-Virumaaa | | SJA3350000 | Anguse | Lääne-Virumaaa | | SJA1320000 | Tudulinna I | Ida-Virumaaa | | SJA0938000 | Tudulinna II | Ida-Virumaaa | | SJA0370000 | Oonurme | Ida-Virumaaa | | SJA4269000 | Luissaare | Ida-Virumaaa | |